**Kúpna zmluva č. ......../....................../......................**

uzatvorená **podľa § 409 a nasl. zákona č. 513/1991 Zb. Obchodného zákonníka** v znení neskorších predpisov (ďalej v texte aj ako „Obchodný zákonník“, alebo „ObZ“) a podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej v tete aj ako „zákon o verejnom obstarávaní“ alebo „ZVO“)

(ďalej len ako **„Zmluva“**)

medzi zmluvnými stranami:

**Predávajúci:**

Názov:

Sídlo:

Zastúpený / konajúci prostredníctvom:

Zapísaný v (register):

IČO:

DIČ:

Bankové spojenie:

Číslo účtu:

*(ďalej v texte tiež ako* ***„Predávajúci“****)*

a

**Kupujúci:**

Názov: **Banskobystrický samosprávny kraj**

Sídlo: SNP č. 23/23, Banská Bystrica 974 01

Zastúpený: Ing. Ján Lunter, predseda samosprávneho kraja

IČO: 37828100

DIČ: 2021627333

Bankové spojenie: Štátna pokladnica

Číslo účtu:

*(ďalej v texte tiež ako* ***„Kupujúci“****)*

*(Predávajúci a Kupujúci spolu ďalej v texte aj ako* ***„Zmluvné strany“****)*

**Článok I.**

**Úvodné ustanovenia**

1. Táto Zmluva sa uzatvára na základe výsledku verejného obstarávania realizovaného postupom podlimitnej zákazky podľa § 108 ods. 1 písm. b) ZVO na predmet zákazky s názvom ***„SPŠ J.Murgaša - Komplexná inteligentná sieťová a serverová infraštruktúra pre digitálnu komunikáciu“*** špecifikovaný v **prílohe č.1** tejto Zmluvy. Cenová ponuka Predávajúceho vo verejnom obstarávaní za predmet kúpy (tovar) určený čo do množstva a druhu, tvorí neoddeliteľnú súčasť tejto Zmluvy.
2. Predávajúci sa zaväzuje za podmienok dohodnutých v tejto Zmluve a v súťažných podkladoch verejného obstarávania počas platnosti a účinnosti Zmluvy **dodať** a namontovať / sfunkčniť pre Kupujúceho **tovar** - ,,***Hardvér vrátane softvéru -* *aktívne prvky serverovne, serverové technológie a „VoIP – IP“ telefóny***“, t. j. vrátane dopravy tovaru na miesto určené Kupujúcim, zloženia, montáže/inštalovania a otestovania s cieľom vzájomnej technologickej komplexnej funkčnosti.

**Článok II.**

**Predmet Zmluvy**

1. **Predmetom tejto Zmluvy** je záväzok Predávajúceho dodať – ***,,* *Hardvér vrátane softvéru* - *aktívne prvky serverovne, serverové technológie a VoIP - IP telefóny“***  (ďalej v texte tiež ako „**predmet kúpy**“ alebo „**tovar**“), na miesto určené Kupujúcim v požadovanom množstve podľa jednotlivých položiek bližšie **špecifikovaných v prílohe č. 1 Zmluvy** a tento zložiť, namontovať/nainštalovať, otestovať a sprevádzkovať v jeho vzájomnej technologickej komplexnej funkčnosti. **Príloha č. 1** tvorí neoddeliteľnú súčasť tejto Zmluvy.
2. Predávajúci sa zaväzuje, že za podmienok dohodnutých v Zmluve Kupujúcemu dodá predmet kúpy uvedený v bode 1 tohto článku so všetkými požadovanými službami a na Kupujúceho prevedie vlastníctvo k predmetu kúpy a jeho súčastiam. Kupujúci sa Predávajúcemu zaväzuje zaplatiť kúpnu cenu uvedenú v čl. IV. tejto Zmluvy.
3. Dodanie predmetu zmluvy je závislé na realizácii / zrealizovaní stavebných prác súvisiacich s nadstavbou, prístavbou a rekonštrukciami interiérových priestorov na Strednej priemyselnej škole Jozefa Murgaša v Banskej Bystrici, čo Predávajúci berie na vedomie a tomu prispôsobí montáž a inštaláciu dodaného tovaru.

**Článok III.**

**Dodacie podmienky, termín, miesto**

1. **Predávajúci sa zaväzuje dodať Kupujúcemu predmet kúpy** podľa čl. II. tejto Zmluvy do 60 kalendárnych dní odo dňa zaslania záväznej objednávky, prípadne jednotlivých objednávok a to v požadovanom množstve, kvalite v zmysle rozdelenej technickej špecifikácie podľa prílohy č.1., montáže/nainštalovania a otestovania v jeho vzájomnej technologickej funkčnosti celej komplexnej inteligentnej sieťovej a serverovej infraštruktúry pre digitálnu komunikáciu.

Predávajúci je povinný realizovať dodávku tovaru podľa pokynov kupujúceho doručovaných emailom alebo písomne a to najmä, nie však výlučne v tomto poradí:

1.1 **Aktívne prvky serverovňa** (*Súbor záložného napájania pre dve nezávislé napájacie vetvy 16A, súbor aktívnych sieťových prvkov pre serverovňu*) - prvá najdôležitejšia časť dodávky bude realizovaná Predávajúcim po základnom stavebnotechnickom vybavení serverovne na druhom nadzemnom podlaží v rámci stavebných prác zákazky „Nadstavba a prístavba SPŠ J. Murgaša Banská Bystrica – modernizácia odborného vzdelávania“ (časť rozpočtu E1.6 Vnútorné slaboprúdové rozvody – minimálne dodávky tovarov a prác položiek rozpočtu 1 až 38 podľa prílohy zmluvy č.4 Projektová dokumentácia - časť vnútorné slaboprúdové rozvody priečinok s názvom PD 1 - nadstavba a prístavba) podľa plánovaného indikatívneho harmonogramu výstavby realizované najskôr v V. mesiaci od začatia realizácie stavebných prác nakoľko v tejto fáze má dôjsť k demontáži existujúcich serverových zariadení. Tie bude potrebné nahradiť novými aktívnymi prvkami tak, aby bola udržaná funkčnosť školskej siete tzn. vrátane montáže a konfigurácie systému podľa požiadaviek kupujúceho. Indikatívny harmonogram je súčasť tejto zmluvy a tvorí prílohu č.3. Na aktívne prvky serverovne sa budú nadpájať aj štruktúrované káblové systémy blokov školy s ozn. B, C a D podľa vykonaných stavebných prác samostatnej zákazky *„SPŠ J. Murgaša - Podpora inovatívneho myslenia – modernizácia a rekonštrukcie interiérových priestorov „ pozn. orientačný predpoklad celkovej realizácie týchto prác je od 9/2022 do 2/2023.*

Predmet zákazky bude financovaný z vlastných zdrojov kupujúceho. Kupujúci sa za účelom získania zdrojov financovania dodania a inštalácie tovarov, ktoré sú predmetom tohto verejného obstarávania, bude uchádzať o poskytnutie nenávratného finančného príspevku (ďalej aj „NFP“), ktorého podmienky čerpania budú upravené v Zmluve o poskytnutí NFP v rámci Integrovaného regionálneho operačného programu. V prípade, že sa daná stavba bude môcť realizovať podľa vydania Rozhodnutia o schválení Žiadosti o nenávratný finančný príspevok s predpokladaným termínom okolo septembra 2022, tovar sa podľa tejto Zmluvy dodá v zmysle zaslanej záväznej objednávky v plnom rozsahu. V prípade negatívneho stanoviska Rozhodnutím o neschválení Žiadosti o nenávratný finančný príspevok sa tento tovar podľa prílohy č.1 nebude dodávať vôbec alebo len po následnej vzájomnej dohode v prípade uvoľnenia iných možných zdrojov Kupujúceho.

Predávajúci sa podľa tejto zmluvy zaväzuje, že svoje postupy pri inštalácii predmetu kúpy bude koordinovať s kupujúcim a zhotoviteľom vykonávaných stavebných prác na objekte SPŠ J. Murgaša v Banskej Bystrici a to bez neodôvodneného obmedzovania, ktoré by mohlo spôsobovať technické problémy spojené s prechodom, funkcionalitou a pripojením, prípadne so vznikom stavebných rizík. V nevyhnutnom rozsahu sa predávajúci zaväzuje, že sa dôkladne oboznámi s príslušnou časťou projektových dokumentácií (Príloha č.4) súvisiacich s vykonávanými stavebnými prácami a tomu prispôsobí montáž a inštaláciu dodaných tovarov / predmetu kúpy. V prípade potreby si predávajúci po podpise tejto zmluvy môže vyžiadať aj zvyšné časti projektovej dokumentácie, ak zdôvodní kupujúcemu súvislosti.

1.2 **Serverové technológie – serverovňa** - *Súbor virtualizačných serverov, Súbor renderovacieho servera, Home storage (úložisko dát užívateľských profilov), Archive storage (úložisko archivácie dát), Súbor doplnkov do súčasného serveru -* dodávka a montáž / inštalácia bude realizovaná po montáži / inštalácii tovarov v zmysle bodu 1.1 tohto článku. Montáž / inštalácia tohto tovaru / predmetu kúpy je závislá od harmonogramu len z hľadiska ukončenia vyššie uvedených stavebných prác, ktoré je ohraničené maximálnou lehotou do 11 mesiacov od začatia realizácie stavebných prác, čo predávajúci akceptuje a berie na vedomie. Súčasťou tejto dodávky servera je aj montáž/ inštalácia, zloženie, otestovanie a konfigurácia systému podľa požiadaviek kupujúceho.

1.3 **VoIP - IP telefóny** *(VoIP riešenie) -* dodávka a montáž / inštalácia bude realizovaná po montáži / inštalácii tovarov v zmysle bodu 1.1 a 1.2 tohto článku. Pri VoIP riešení je preto súčasťou dodávky rovnako aj montáž a s ňou spojené činnosti tzn. osadenie servera, programovanie servera podľa požiadaviek, programovanie prenosných jednotiek, programovanie VoIP terminálov, migrácia súčasných telefónnych čísiel, likvidácia vzniknutého odpadu ako aj následné zaškolenie obsluhy dotknutých zariadení.

1.4 Termín pre ukončenie dodávky a inštalácií samostatných funkčných technológií definovaných v bode 1.2 **Serverové technológie – serverovňa** a 1.3 **VoIP - IP telefóny** je najneskôr do 30 kalendárnych dní od ukončenia predmetných stavebných prác. Po doručení záväznej objednávky zo strany kupujúceho pre túto časť predmetu kúpy je do tohto termínu predávajúci povinný namontovať / nainštalovať a sfunkčniť celý predmet kúpy, t.j. celú inteligentnú sieťovú a serverovú infraštruktúru pre digitálnu komunikáciu školy.

1. Termín dodania predmetu kúpy je možné meniť len po vzájomnej písomnej alebo elektronickej dohode obidvoch Zmluvných strán, pričom so zmenou termínu musia súhlasiť obidve zmluvné strany.

1. Predávajúci je povinný predmet kúpy definovaný v čl. II Zmluvy Kupujúcemu dodať v mieste plnenia Zmluvy, ktorým je: **Stredná priemyselná škola Jozefa Murgaša, Hurbanova 6, Banská Bystrica, PSČ 975 18, SR.** Predávajúci sa zaväzuje dodať predmet kúpy / tovar kupujúcemu v lehote určenej v bode 1. tohto článku (ak nie je medzi zmluvnými stranami dohodnutý iný – nový termín dodania) na dané miesto a to v množstve, kvalite a podľa technickej špecifikácie uvedenej v kúpnej zmluve a na základe údajov definovaných v záväznej objednávke.
2. Predmet kúpy sa považuje za dodaný podpísaním dodacieho listu o odovzdaní a prevzatí predmetu kúpy (preberací protokol/dodací list), za účasti poverených zástupcov oboch Zmluvných strán na mieste, ktoré určí Kupujúci. Preberací protokol/dodací list bude možné podpísať až po dodávke tovarov a sfunkčnení dotknutej časti inteligentnej sieťovej a serverovej infraštruktúru v požadovanej kvalite. Definitívnym dodaním sa pre účely zmluvy rozumie sfunkčnenie celého systému infraštruktúry v požadovanej kvalite.
3. Zodpovedným zástupcom Kupujúceho na prevzatie predmetu kúpy a na podpísanie protokolu o prevzatí je p. ............................., tel.: ........................ Zodpovedným zástupcom Predávajúceho na odovzdanie predmetu kúpy a na podpísanie protokolu o odovzdaní je p. ..........................., tel. ................................... .
4. Preberacie protokoly sa vyhotovia v troch origináloch a musia tvoriť prílohu faktúry (daňového dokladu).
5. Dopravu predmetu kúpy do miesta dodania zabezpečuje Predávajúci na vlastné náklady tak, aby bola zabezpečená dostatočná ochrana.
6. V prípade omeškania Predávajúceho s povinnosťou dodať predmet kúpy v termíne v zmysle bodu 1 tohto článku si Kupujúci uplatní voči Predávajúcemu zmluvnú pokutu v sadzbe 0,5% z kúpnej ceny nedodaného tovaru za každý aj začatý deň omeškania, pričom právo Kupujúceho na náhradu škody nie je dotknuté.
7. Ak Predávajúci nedodá Kupujúcemu tovar v dohodnutej lehote podľa bodu 1 tohto článku tejto Zmluvy, takéto konanie sa považuje za podstatné porušenie zmluvných podmienok a zakladá právo Kupujúceho odstúpiť od Zmluvy.
8. Kupujúci si vyhradzuje právo odmietnuť prevziať tovar, ak tovar svojimi vlastnosťami, resp. kvalitou, špecifikáciou nezodpovedá vlastnostiam tovaru, ktoré deklaruje Predávajúci pri podpise tejto Zmluvy.

**Článok IV.**

**Kúpna cena, platobné podmienky**

**a prevod vlastníckeho práva k predmetu kúpy**

1. Kúpna cena predmetu kúpy je maximálna a nie je možné ju zvyšovať.
2. Kúpna cena uvedená v **prílohe č. 1** Špecifikácia tovaru / predmetu zákazky a cenová ponuka Predávajúceho za predmet kúpy (tovaru) tejto zmluvy zahŕňa všetky poplatky a náklady súvisiace s dodávkou tovaru t. j. najmä DPH, dovoznú prirážku, obaly, poistné, balenie, náklady na dodávku do miesta určeného kupujúcim, montáž, zloženie, inštaláciu, náklady na otestovanie, vrátane konfigurácie systému podľa požiadaviek kupujúceho s cieľom vzájomnej technologickej funkčnosti celkovej komplexnej inteligentnej sieťovej a serverovej infraštruktúry pre digitálnu komunikáciu, náklady na funkčnosť VoIP (osadenie servera, programovanie servera podľa požiadaviek, programovanie prenosných jednotiek, programovanie VoIP terminálov, migrácia súčasných telefónnych čísiel, likvidácia odpadu, zaškolenie obsluhy), náklady vyplývajúce zo záručných podmienok. Kupujúci požaduje dodať nový výrobok, nevystavovaný, nerepasovaný v originálnom obale od výrobcu.
3. Celková cena za dodanie predmetu kúpy je:

Celková cena bez DPH ................................ (slovom: ...........................)

DPH 20% ................................ (slovom: ...........................)

**Celková cena s DPH .................................**  (slovom: ...........................)

1. Kupujúci uhradí Predávajúcemu kúpnu cenu po riadnom dodaní tovaru zo strany Predávajúceho v zmysle článku II. ods. 1 tejto Zmluvy formou bezhotovostného platobného styku, bez poskytnutia preddavku. Kúpna cena bude Kupujúcim uhradená na základe predloženej faktúry vystavenej Predávajúcim, s lehotou splatnosti **60 kalendárnych dní** odo dňa jej doručenia Kupujúcemu. Faktúra musí obsahovať náležitosti v zmysle § 71 zákona č. 222/2004 Z. z. o dani z pridanej hodnoty v znení neskorších predpisov. V prípade, že faktúra nebude obsahovať zákonom predpísané náležitosti alebo bude obsahovať chybné údaje, je Kupujúci oprávnený vrátiť ju Predávajúcemu na doplnenie alebo opravu. V takomto prípade sa preruší plynutie lehoty splatnosti faktúry a nová lehota začne plynúť dňom nasledujúcim po dni doručenia opravenej alebo doplnenej faktúry Kupujúcemu.
2. Kupujúci uhradí Predávajúcemu kúpnu cenu na bankový účet Predávajúceho uvedený v záhlaví tejto Zmluvy.
3. V prípade omeškania Kupujúceho s plnením podľa bodu 5 tohto článku je Predávajúci oprávnený Kupujúcemu vyfakturovať zmluvnú pokutu vo výške 0,02% z dlžnej sumy za každý aj začatý deň omeškania.
4. Predmet zákazky bude financovaný z prostriedkov Európskeho fondu regionálneho rozvoja, Integrovaný regionálny operačný program (IROP), Prioritná os: 2 – Ľahší prístup k efektívnym a kvalitnejším verejným službám, Špecifický cieľ: 2.2.3 - Zvýšenie počtu žiakov stredných odborných škôl na praktickom vyučovaní, kód výzvy IROP-PO2-SC223-2022-97, kód projektu v ITMS2014+ (pozn. bude známe pri spracovaní Žiadosti o nenávratný finančný príspevok) a z vlastných prostriedkov kupujúceho resp. verejného obstarávateľa (prostriedkov Banskobystrického samosprávneho kraja) za predpokladu schválenia projektu.
5. Faktúra musí obsahovať všetky náležitosti v zmysle platnej legislatívy, najmä zákona č.431/2002 Z. z. o účtovníctve, zákona č. 222/2004 Z. z. o DPH v platnom znení a doručená **v troch originálnych výtlačkoch,** pričom musí obsahovať najmä nasledovné údaje:

8.1 Označenie predávajúceho a kupujúceho, peňažný ústav, číslo účtu,

8.2 IČO, DIČ, IČ pre DPH predávajúceho a IČO, DIČ, IČ pre DPH kupujúceho

8.3 Názvy, jednotkové množstvá, jednotkové ceny bez DPH

8.4 Názov položky, množstvo, cena bez DPH, DPH, cena s DPH

8.5 Číslo zmluvy alebo deň jej uzatvorenia

8.6 Celková fakturovaná suma (s DPH)

8.7 Doklad o odovzdaní predmetu plnenia kupujúcemu – preberací protokol.

Vzhľadom na známe spolufinancovanie predávajúci doplní do faktúry aj nasledovné informácie:

Názov projektu: Stredná priemyselná škola Jozefa Murgaša Banská Bystrica - Moderné vzdelávacie technologické centrum pre podporu digitalizácie priemyslu

Kód projektu ITMS2014+: *(uvedie sa po otvorení výzvy)*

Kód výzvy: IROP-PO2-SC223-2022-97

Číslo zmluvy o poskytnutí NFP: *(uvedie sa po schválení projektu)*

Operačný program: Integrovaný regionálny operačný program

Prioritná os: 2 – Ľahší prístup k efektívnym a kvalitnejším verejným službám

**Článok V.**

**Záručné podmienky, zodpovednosť za vady, zmluvná pokuta**

1. Zmluvné strany sa dohodli, že počas záručnej doby má Predávajúci povinnosť bezplatne odstrániť vadu (chybu) predmetu kúpy pri oprávnenej reklamácii v dohodnutom čase. Záruka na predmet kúpy v zmysle požadovanej špecifikácie tovarov **(príloha č.1)** vrátane všetkých ich súčastí a komponentov je 36 mesiacov podľa článku III. odsek 1.1 a 1.2, na ostatné - nešpecifikované tovary podľa článku III. odsek 1.3 si zmluvné strany dohodli záručnú dobu 24 mesiacov odo dňa dodania predmetu kúpy.
2. Predávajúci zodpovedá za všetky vady, ktoré predmet kúpy bude mať alebo má v okamihu, keď prechádza nebezpečenstvo škody na tovare na Kupujúceho, aj keď sa takáto vada/vady zistia až po tomto čase. Predávajúci zodpovedá taktiež za akúkoľvek vadu, ktorá vznikne po uvedenej dobe, ak je spôsobená porušením povinností Predávajúceho podľa tejto Zmluvy a to počas celej záručnej doby dohodnutej v zmysle tohto článku.
3. Spôsob reklamácie vád tovaru bude prebiehať najmä telefonicky, mailom alebo písomne , pričom elektronickou poštou sa na účely tejto Zmluvy rozumie emailová pošta na adresy uvedené na prvej strane tejto Zmluvy.
4. V prípade, ak Predávajúci poruší akúkoľvek povinnosť uvedenú v tejto Zmluve, najmä povinnosti vyplývajúce z čl. II., čl. III. tejto Zmluvy, zaväzuje sa Kupujúcemu zaplatiť zmluvnú pokutu vo výške 100,- Eur (slovom: jedensto) za každý deň trvania porušenia povinnosti a to za každé porušenie povinnosti samostatne, a to aj opakovane.
5. Predávajúci sa zaväzuje zaplatiť Kupujúcemu zmluvnú pokutu aj za:
   1. nesplnenie/porušenie ktorejkoľvek povinnosti Predávajúceho týkajúcej sa subdodávateľov alebo ich zmeny podľa čl. VII. tejto Zmluvy, v tomto prípade vzniká Kupujúcemu nárok na zmluvnú pokutu vo výške **100,- Eur** za každý, čo i len začatý deň porušenia/nesplnenia povinnosti, a to aj opakovane;
   2. neodstránenie vád a/alebo nedorobkov Predmetu kúpy / tovaru definovanom touto Zmluvou a jej prílohami, v tomto prípade vzniká Kupujúcemu nárok na zmluvnú pokutu **vo výške 1 % z celkovej ceny nedodaných tovarov (predmetu zmluvy) bez DPH** a to za každý aj začatý deň omeškania, a to až do dňa úplného odstránenia všetkých vád a nedorobkov vo vzťahu k montáži / inštalácii dodaných predmetov kúpy;
   3. neodstránenie vady a/alebo nedorobku v dohodnutom termíne, ktoré boli reklamované Kupujúcim počas plynutia záručnej doby, a to zmluvnú pokutu vo výške **1% z celkovej ceny Predmetu Zmluvy bez DPH** uvedenej v čl. IV tejto Zmluvy a to za každý aj začatý deň omeškania, a to až do dňa úplného odstránenia týchto reklamovaných vád a nedorobkov.
6. Zmluvné strany prehlasujú, že považujú dohodnuté výšky zmluvných pokút uvedených v  tejto Zmluve za primerané, pretože pri rokovaniach o dohode o výške týchto zmluvných pokút prihliadali na hodnotu a význam týmito zmluvnými pokutami zabezpečovaných zmluvných povinností zhotoviteľa.
7. Požiadavku na zaplatenie zmluvnej pokuty podľa tejto Zmluvy doručí Kupujúci Predávajúcemu formou e-mailu zaslaného na adresu uvedenú v záhlaví tejto Zmluvy. Kupujúci je povinný požiadavku uvedenú v predchádzajúcej vete zaslať do sídla Predávajúceho do piatich (5) pracovných dní aj poštou alebo prostredníctvom kuriéra. Zmluvné pokuty podľa tejto Zmluvy je možné kumulovať, ak v tejto Zmluve nie je uvedené inak. Kupujúci je oprávnený uplatniť zmluvnú pokutu kedykoľvek po tom, čo mu vznikne nárok na jej zaplatenie. Splatnosť zmluvnej pokuty je 30 kalendárnych dní odo dňa doručenia požiadavky Predávajúcemu.
8. Uplatnením alebo zaplatením zmluvnej pokuty nie je dotknuté právo Kupujúceho na odstúpenie od Zmluvy, úroky z omeškania a na náhradu vzniknutej škody spôsobenej najmä, nie však výlučne nedodaním požadovaných tovarov, nenainštalovaním a neuvedením tovarov do plne funkčnej prevádzky zo strany Predávajúceho. Zaplatenie zmluvnej pokuty Predávajúcim ho nezbavuje povinnosti dodať predmet kúpy / Zmluvy v zmysle príloh tejto Zmluvy.

**Článok VI.**

**Ukončenie Zmluvy**

1. Táto Zmluva zanikne naplnením všetkých práv a povinností z nej vyplývajúcich. Zmluvu je možné ukončiť písomnou dohodou Zmluvných strán, alebo písomným odstúpením od Zmluvy niektorou Zmluvnou stranou.
2. V prípade zániku Zmluvy dohodou Zmluvných strán, táto zaniká dňom uvedeným v tejto dohode. V dohode sa upravia aj vzájomné nároky Zmluvných strán vzniknuté z plnenia zmluvných povinností alebo z ich porušenia ku dňu zániku Zmluvy dohodou.
3. Ak Predávajúci koná v rozpore s touto Zmluvou, súťažnými podkladmi, právnymi predpismi a na písomnú výzvu Kupujúceho toto konanie a jeho následky v určitej lehote neodstráni, je Kupujúci oprávnený od Zmluvy odstúpiť, pričom nastávajú účinky odstúpenia od Zmluvy v zmysle § 349 a §351 ObZ. Predchádzajúca písomná výzva Kupujúceho nie je potrebná v prípade odstúpenia od Zmluvy zo strany Kupujúceho podľa bodu 4 tohto článku.
4. Kupujúci si vyhradzuje právo odstúpenia od Zmluvy aj bez predchádzajúcej písomnej výzvy, ak Predávajúci dodá tovar, ktorý nezodpovedá množstvu, akosti a kvalite dohodnutého v Zmluve a v súťažných podkladoch. Kupujúci je oprávnený od Zmluvy odstúpiť aj v prípade, ak Predávajúci nedodá tovar žiadaného množstva v lehote podľa článku III. ods. 1 tejto Zmluvy.
5. Odstúpenie od Zmluvy v zmysle bodu 3, bodu 4 tohto článku musí mať písomnú formu a musí byť druhej Zmluvnej strane doručené, pričom účinky takéhoto odstúpenia nastávajú dňom doručenia odstúpenia druhej Zmluvnej strane. Kupujúci je oprávnený od Zmluvy odstúpiť aj bez uvedenia dôvodu a to s 1 (jedno) mesačnou výpovednou lehotou, ktorá začína plynúť prvý deň nasledujúceho mesiaca po dni doručenia písomnej výpovede zo strany Kupujúceho. Kupujúci je povinný uhradiť Predávajúcemu všetky dodané tovary, ktoré do ukončenia zmluvného vzťahu od neho prevzal. Predávajúci je povinný v tomto prípade doručiť Kupujúcemu faktúru spolu s povinnou prílohou/ prílohami do 15 kalendárnych dní od ukončenia zmluvného vzťahu.
6. Za deň doručenia sa považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej lehote na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením pošty adresát neznámy alebo adresát sa odsťahoval alebo s inou poznámkou podobného významu, za deň doručenia sa považuje deň vrátenia zásielky odosielateľovi.

**Článok VII.**

**Využitie subdodávateľov**

1. Predávajúci predkladá v prílohe tejto Zmluvy zoznam všetkých svojich subdodávateľov (identifikačné údaje a predmet subdodávky) a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Až do splnenia tejto zmluvy je Predávajúci povinný oznámiť Kupujúcemu akúkoľvek zmenu údajov o subdodávateľovi.
2. Predávajúci je oprávnený kedykoľvek počas trvania tejto Zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie Zmluvy podľa ust. § 32 ods. 1 písm. e) ZVO, ako aj spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje. Najneskôr 7 dní pred prijatím subdodávky od nového subdodávateľa, alebo od uzavretia zmluvného vzťahu s novým subdodávateľom (podľa toho, ktorá udalosť nastane skôr, je Predávajúci povinný oznámiť Kupujúcemu (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť Kupujúcemu doklad preukazujúci, že nový subdodávateľ spĺňa podmienku účasti osobného postavenia podľa ust. § 32 ods. 1 písm. e) ZVO pre daný predmet subdodávky. Až do splnenia tejto Zmluvy je Predávajúci povinný oznámiť Kupujúcemu akúkoľvek zmenu údajov o novom subdodávateľovi.
3. Osoba, ktorá sa má stať subdodávateľom, sa subdodávateľom stáva podľa tejto Zmluvy schválením zo strany Kupujúceho, ktoré sa učiní podpisom nového navrhovaného znenia zoznamu subdodávateľov vo forme dodatku k Zmluve. Kupujúci je oprávnený subdodávateľa odmietnuť z dôvodu akejkoľvek pochybnosti o schopnosti riadneho plnenia Zmluvy, odmietnutie sa Predávajúci zaväzuje bez výhrad rešpektovať.
4. Povinnosti uvedené v bodoch 1. a 2. tohto článku nie je Predávajúci povinný plniť v prípade subdodávateľov, ktorí mu dodávajú tovary.
5. Predávajúci je oprávnený plniť predmet tejto Zmluvy výlučne prostredníctvom subdodávateľov podľa tohto článku Zmluvy. Za plnenie subdodávateľa zodpovedá Predávajúci ako za plnenie vlastné.
6. V súvislosti s plnením tejto Zmluvy a všetkými činnosťami sa Predávajúci zaväzuje postupovať v striktnom súlade s ust. § 34 ods. 3 ZVO a ust. § 41 ods. 1 písm. b) ZVO a je povinný zabezpečiť, aby všetci subdodávatelia spĺňali podmienky v zmysle predmetných ustanovení a tieto dodržiavali počas celého trvania Zmluvy.
7. V prípade porušenia ktorejkoľvek z povinností týkajúcej sa subdodávateľov alebo ich zmeny, má Kupujúci právo odstúpiť od Zmluvy a má nárok na zmluvnú pokutu vo výške 5% zo zmluvnej ceny, za každé porušenie ktorejkoľvek z vyššie uvedených povinností, a to aj opakovane. Zmluvné strany prehlasujú, že považujú dohodnutú výšku zmluvnej pokuty za primeranú, vzhľadom na charakter a povahu zmluvnou pokutou zabezpečovaných povinností predávajúceho a celkovú cenu za plnenie podľa tejto Zmluvy. Uplatnením si zmluvnej pokuty nie je dotknuté právo Kupujúceho na odstúpenie od Zmluvy, úrok z omeškania a na náhradu vzniknutej škody. Zaplatenie predmetnej zmluvnej pokuty nezbavuje Predávajúceho povinností podľa tohto článku Zmluvy.

**Článok VIII.**

**Záverečné ustanovenia**

1. Zmluva sa vyhotovuje v štyroch rovnopisoch, pričom každá Zmluvná strana obdrží po dva rovnopisy.
2. Zmena tejto Zmluvy je možná len písomnou dohodou oboch Zmluvných strán, vo forme riadne očíslovaných písomných dodatkov.
3. Táto Zmluva nadobúda platnosť dňom jej podpisu obidvomi zmluvnými stranami a účinnosť za kumulatívneho splnenia nasledovných podmienok :

a) dňom nasledujúcim po dni jej zverejnenia v zmysle §47a zákona č. 40/1964 Zb. Občianskeho zákonníka v platnom znení a § 5a a 5b zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

b) po začatí realizácii stavebných prác na stavbe s názvom: “Nadstavba a prístavba SPŠ J. Murgaša Banská Bystrica – Modernizácia odborného vzdelávania” v zmysle platnej a účinnej Zmluvy o dielo so zhotoviteľom vzťahujúcej sa na predmetné dielo / stavbu.

1. Ak by niektoré z ustanovení tejto Zmluvy bolo neplatné, alebo by sa takým stalo neskôr, nie je tým dotknutá platnosť ostatných jej ustanovení. V takom prípade Zmluvné strany dohodnú náhradnú úpravu, ktorá najviac zodpovedá cieľu sledovanému neplatným ustanovením.
2. Každá zo Zmluvných strán sa zaväzuje, že neprevedie nijaké práva a povinnosti (záväzky) vyplývajúce z tejto Zmluvy, resp. ich časť na iný subjekt bez predchádzajúceho písomného súhlasu druhej Zmluvnej strany. V prípade porušenia tejto povinnosti, bude zmluva o prevode (postúpení) zmluvných záväzkov, neplatná. V prípade porušenia tejto povinnosti jednou zo Zmluvných strán, je iná zmluvná strana oprávnená od Zmluvy odstúpiť, a to s účinnosťou odstúpenia ku dňu, keď bolo písomné oznámenie o odstúpení od Zmluvy doručené druhej zmluvnej strane. Tým nie je dotknuté právo na náhradu škody.
3. Predávajúci sa zaväzuje byť riadne zapísaný v registri partnerov verejného sektora po dobu trvania tejto Zmluvy, ak mu taká povinnosť vyplýva zo zákona č. 315/2016 Z. z. o registri partnerov verejného sektora a o zmen a doplnení niektorých zákonov v znení neskorších predpisov (ďalej ako „ZRPVS“). Predávajúci sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 ZRPVS boli riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo ZRPVS. Predávajúci je povinný na požiadanie Kupujúceho predložiť všetky zmluvy so svojimi subdodávateľmi. Porušenie ktorejkoľvek z povinností Predávajúceho podľa tohto ustanovenia je jej podstatným porušením tejto Zmluvy a zakladá právo Kupujúceho na odstúpenie od tejto Zmluvy s právnymi účinkami ukončenia zmluvy *ex tunc*, zároveň právo Kupujúceho na uhradenie zmluvnej pokuty vo výške 25% celkovej ceny dodaných tovarov a právo Kupujúceho požadovať od Predávajúceho náhradu škody vzniknutej Kupujúcemu v dôsledku nesplnenia vyššie uvedených povinností Predávajúceho.
4. Právne vzťahy založené touto Zmluvou, ak ich Zmluva výslovne neupravuje, sa riadia príslušnými ustanoveniami Obchodného zákonníka a ostatnými platnými právnymi predpismi SR.
5. Predávajúci sa zaväzuje strpieť výkon auditu/kontroly súvisiaceho s dodávaným tovarom, a to oprávnenými osobami na výkon tejto kontroly/auditu a poskytnúť im všetku potrebnú súčinnosť.
6. Oprávnené osoby na výkon kontroly/auditu sú najmä: a) Riadiaci alebo sprostredkovateľský orgán IROP, b) Certifikačný orgán, c) Platobná Jednotka, d) Prijímateľ(Kupujúci), e) kontrolné/auditujúce orgány SR – sekcia auditu a kontroly MF SR, spolupracujúce orgány, NKÚ SR, ÚVO a pod f) Európsky dvor auditorov g) orgány auditu EK h) externé audítorské firmy poverené výkonom auditu EK alebo SR.
7. Kupujúci si vyhradzuje právo bez akýchkoľvek sankcií odstúpiť od zmluvného vzťahu s Predávajúcim v prípade, ak by nedošlo k plneniu z toho zmluvného vzťahu medzi Kupujúcim a Predávajúcim a výsledky administratívnej finančnej kontroly zo strany Poskytovateľa nenávratného finančného príspevku, v tomto prípade Ministerstva investícií, regionálneho rozvoja a informatizácie SR, neumožňujú financovanie výdavkov vzniknutých z tohto obstarávania.
8. Informácie o projekte, na základe ktorého sa predpokladá spolufinancovanie predmetu tejto Zmluvy:

Názov projektu: Stredná priemyselná škola Jozefa Murgaša Banská Bystrica - Moderné vzdelávacie technologické centrum pre podporu digitalizácie priemyslu

Kód projektu ITMS2014+: *(uvedie sa po otvorení výzvy)*

Kód výzvy: IROP-PO2-SC223-2022-97

Číslo zmluvy o poskytnutí NFP: *(uvedie sa po otvorení výzvy)*

Operačný program: Integrovaný regionálny operačný program

Prioritná os: 2 – Ľahší prístup k efektívnym a kvalitnejším verejným službám

1. Zmluvné strany sa dohodli, že Zmluvná strana, ktorá sa rozhodla doručiť svoj písomný prejav vôle druhej Zmluvnej strane, je povinná odovzdať svoj písomný prejav vôle druhej Zmluvnej strane alebo zaslať svoj písomný prejav vôle na adresu sídla druhej Zmluvnej strany uvedenú v záhlaví tejto Zmluvy. Zmluvné strany sa dohodli, že v prípade, že Zmluvná strana doporučenú poštovú zásielku od druhej Zmluvnej strany z akéhokoľvek dôvodu neprevezme, považuje sa táto zásielka za doručenú uplynutím troch dní odo dňa jej odoslania na poslednú známu adresu Zmluvnej strany, ktorej bola zásielka určená a odoslaná.
2. Zmluvné strany sa týmto zaväzujú, že budú dodržiavať záväzok mlčanlivosti na základe zákona č. 18/2018 Z. z. o ochrane osobných údajov v znení neskorších predpisov, ktorý sa vzťahuje na všetky citlivé informácie vrátane osobných údajov, s ktorými sa môže pri plnení svojich zmluvných povinnosti oboznámiť, a to v akejkoľvek forme (najmä písomnej, elektronickej alebo ústnej). Zmluvné strany sa zaväzujú, že citlivé informácie, alebo osobné údaje s ktorými sa oboznámia, nebudú okrem povinností vyplývajúcich zo všeobecne záväzných právnych predpisov nijako zverejňovať, ani ich akoukoľvek formou reprodukovať alebo podávať ich akýmkoľvek tretím neoprávneným osobám.
3. Zmluvné strany vyhlasujú, že si Zmluvu prečítali, s jej obsahom sa riadne a podrobne oboznámili, pričom všetky ustanovenia Zmluvy sú im zrozumiteľné a dostatočne určitým spôsobom vyjadrujú slobodnú a vážnu vôľu Zmluvných strán, ktorá nebola prejavená ani v tiesni ani za nápadne nevýhodných podmienok, a že sú oprávnení s predmetom zmluvy nakladať a ich spôsobilosť nie je ničím obmedzená, čo zmluvné strany nižšie potvrdzujú svojimi podpismi.

**Záväznou a neoddeliteľnou súčasťou Zmluvy vo forme príloh sú:**

Príloha č. 1 Špecifikácia tovaru / predmetu zákazky a cenová ponuka Predávajúceho za predmet kúpy (tovaru)

Príloha č. 2 Zoznam všetkých subdodávateľov/resp. čestné vyhlásenie o nevyužití subdodávateľov

Príloha č.3 Predbežný harmonogram výstavby

Príloha č.4 Projektová dokumentácia - časť vnútorné slaboprúdové rozvody

V ................................., dňa ........ V Banskej Bystrici, dňa ......................

................................................ .........................................................

Predávajúci Kupujúci

Ing. Ján Lunter

**predseda BBSK**